Source: http://copy21.com/2017/01/a-led-zeppelin-dontes-elemzese/
Timestamp: 2018-04-22 06:46:41+00:00

Document:
A Led Zeppelin döntés elemzése – COPY21
jan 27, 2017 by Dr. Mezei Péter	in plágium
Immár egy fél éve annak, hogy egy hírmorzsát szántam az elmúlt évek egyik legérdekesebb zenei szerzői jogi perében született esküdtszéki ítéletnek. Ebben az esküdteknek a Led Zeppelin zenekar legendás “Stairway to Heaven” című dala, és a Spirit zenekar “Taurus” című dalának entrée-i közötti hasonlóságról kellett dönteniük. Szerintük nincs a két mű között lényeges hasonlóság, ezért a felperes elbukta a keresetet. A malmok néha lassan őrülnek, de végre eljutottam odáig, hogy elolvassam az ítéletet. Íme egy tömör összefoglaló róla.
Ahogy az lenni szokott, hasonló jogviták elemzésekor, álljon itt mindenekelőtt a két hangfelvétel. Szerencsére ehhez viszonylag jó kis videókat lehet találni a YouTube-ról. Íme az egyik legalkalmasabb anyag.
Az ügy hátteréről annyit, hogy a Taurus-t eredetileg 1966-ban a gitárjátékot jegyző Randy Wolfe a feleségének írta, majd 1967-ben rögzítette a felvételt az Ode Records. A Led Zeppelin 1970-ben készítette el a Stairway to Heavent. (A felperes ugyanakkor az a Michael Skidmore, aki a Wolfe hagyaték bizalmi vagyonkezelője.) A két nyitány közötti hasonlóság elsőre is feltűnő, és már régen felhívták erre Wolfe figyelmét is egyesek. A gitáros azonban régebben is azt nyilatkozta, hogy ő nem kívánja a Led Zeppelint perbe fogni, ők ugyanis “barátok”, akik “rendben van, ha fel szeretnék használni [a Taurust]”.
Hasonló jellegű zenei szerzői jogi pereknél – az amerikai joggyakorlat alapján – a felperesnek alapvetően két dolgot kell bizonyítania: hogy a műre nézve rendelkezik a szerzői jogokkal, illetve hogy a jogvédett művet más személy engedély nélkül felhasználta. A jogok fennállása első pillantásra nem tűnt magától értetődőnek, ugyanis Wolfe eredetileg – 1967-ben – a Hollenbeck Music-kal kötött a zeneműre egy olyan szerződést, ami a Taurust munkaviszony keretében létrehozott műnek jelölte. E zeneműkiadó ráadásul a Szerzői Jogi Hivatalnál nyilvántartásba is vette saját neve alatt a zeneművet. Az eljáró bíróság azonban magát a regisztrációt nem tekintette megdönthetetlen vélelemként, így lehetővé vált, hogy utóbb az esküdtszék erről a tényről döntsön. (Végül is ezen a ponton az esküdtszék Skidmore-nak kedvezett.)
A felhasználás vonatkozásában a bíróság – követve a jól bevált gyakorlatot – hangsúlyozta, hogy a forrásműhöz való hozzáférést, illetve a felhasznált részletek közötti hasonlóságot kell vizsgálni. A hozzáférést kétféleképpen is igazolni lehet: a forrásmű széleskörű terjesztése, illetve a tények olyan láncolata révén, amelyek a másodlagos művet a forrásműhöz kötik. A bíróság szerint ezek egyike sem tűnik igazolhatónak, igaz, utóbbi kérdést az esküdtszék elé engedte. A laikusok szerint ugyanakkor az a tény, hogy a két zenekar legalább két koncerten egymást követően adta elő a dalait, nem bizonyítja azt, hogy a Taurust a Led Zeppelin tényleg hallotta volna. Végső soron tehát a hozzáférést a felperes nem tudta hitelt érdemlően igazolni.
Szerző: Mona Shafer Edwards
A bíróság ugyanakkor hangsúlyozta, hogy érdemi hozzáférés hiányában azzal is igazolható a jogsértés, ha a két mű között feltűnő a hasonlóság (“striking similarity“). A bíróság e ponton egyértelműen – és helyesen – kizárta a vizsgálat köréből magát a hangfelvételt, az amerikai szövetségi szerzői jog ugyanis csak az 1972. február 15-ét követően rögzített hangfelvételekre nézve biztosít védelmet. Vagyis ami potenciális kérdésként merült még fel, az a zeneművek közötti hasonlóság. E ponton legalább kétféle vizsgálati irány követhető: míg az ún. “intrinsic test” az átlagos szemlélő véleményét veszi alapul, addig az ún. “extrinsic test” a zenei szakértők álláspontján nyugszik. A bíróság az előbbi lehetőséget eleve az esküdtszéknek tartotta fenn, az utóbbi teszt alapján pedig arra a következtetésre jutott, hogy a meglévő hasonlóságok szükségessé teszik azok teljes tárgyalás keretében történő elbírálását. Az esküdtszék a verdiktjében előbb e tesztet vizsgálta meg, végül azonban – és ez a jogvita lényege – nem találták feltűnően hasonlónak a vitatott zenei részleteket.
A bíróságnak az alperes több védekezését is el kellett bírálnia, azonban ezek érdemben nem változtattak az egyébként is az alperesnek kedvező végső döntésen. Így nem tűnik világosan bizonyítottnak, hogy a Wolfe interjú a szerzői jogokról való lemondást igazolná; ahogy a felperesi követelés sem szükségképpen évült el, köszönhetően többek között azért, mert a Led Zeppelin 2014-ben is közzétette egy válogatáslemezen a Stairway to Heavent, vagyis a jogsértés potenciális lehetősége fennállt, és a felperes az elévülésre nyitva álló három éven belül nyújtotta be keresetét. (Persze nem jelentéktelen tény, hogy ha a felperes esetleg nyert is volna, minden bizonnyal csak a kereset benyújtását megelőző három évben okozott károk megtérítését követelhette volna, ahogy ezt a Legfelsőbb Bíróság Petrella v. MGM ügyben hozott döntése igazolni látszik.) Végül az, hogy a felperes művének a regisztráció során benyújtott példánya sem tűnt “hibátlannak”, nem jelenti azt, hogy a felperes ne járhatott volna el ebben az ügyben.
Végső soron tehát az esküdtszék a Led Zeppelinnek kedvező verdiktet hozott. A “substantial similarity” tesztet jómagam többfelé is oktatom, e jogeset mintapéldaként fog majd szolgálni (egyáltalán nem sajnálom tehát azokat a diákjaimat, akiknek majd el kell olvasniuk az ítéletet). A jogvita kimenetelével kapcsolatosan ugyanakkor továbbra is tartom, hogy szkeptikus vagyok. Szerintem ahogy a Blurred Lines ügyben is, ahol sokkal kevésbé nyilvánvaló – sőt, szerintem maximum műfaji, vagyis jogvédelemre önmagában okot nem adó – hasonlóság mellett is megállapításra került a jogsértés, úgy itt is hibás verdikt született. Szerintem a Led Zeppelinnek felelnie kellett volna ezért a gyanús összecsengésért. Privát véleményem, hogy az alperesi védekezések is arra engednek következtetni, hogy a “lényeges hasonlóság tesztjének” esetlegesen a számára kedvező alkalmazásán kívül SEMMI érdemleges eszköz nem volt a Led Zeppelin kezében az érveik alátámasztására.
Az ügyben eljáró bíróság közbülső ítéletét lásd itt, az esküdtszéki verdiktről pedig lásd például a Roling Stone magazin tárgyalótermi beszámolóját.
Tagged with: Led Zeppelin, lényeges hasonlóság tesztje, Spirit, Stairway to Heaven, Taurus, zeneipar

References: bíróság 
 bíróság 
 bíróság 
 bíróság 
 bíróság 
 bíróság 
 Bíróság 
 bíróság